**EUROPOS JAUNIMO SOSTINĖS tarybos posėdžio PROTOKOLAS**

2020-08-10 Nr. TAR1-136

Posėdis įvyko 2020 m. rugpjūčio 3 d. 17.00 – 18.30 val.

Posėdžio pirmininkas – Deividas Petrolevičius, Klaipėdos m. savivaldybės administracijos Vyriausiasis patarėjas.

Posėdžio sekretorė Aistė Valadkienė, Klaipėdos miesto savivaldybės administracijos Jaunimo ir bendruomenių reikalų koordinavimo grupės jaunimo reikalų koordinatorė (grupės vadovė)

Dalyvavo: Indrė Butenienė, Audrius Paulauskas, Kornelija Bajorūnė, Laurynas Gečius, Deividas Petrolevičius.

Svečiai – Greta Meškauskienė (VšĮ „Klaipėdos šventės“), Reda Mikalauskaitė ir Greta Tautavičiūtė (VšĮ „Amicus certus“).

DARBOTVARKĖ.

1. Dėl Europos jaunimo sostinės 2021 m. projekto pirmo pusmečio ataskaitos pristatymo.

SVARSTYTA. 1. Dėl Europos jaunimo sostinės 2021 m. projekto pirmo pusmečio ataskaitos pristatymo.

Pranešėja Greta Meškauskienė (VšĮ Klaipėdos šventės).

Pranešėja pristatė Europos jaunimo sostinės 2021 m. projekto (toliau – EJS) pirmo pusmečio ataskaitą. Pirmasis pusmetis buvo skirtas EJS komandos, partnerysčių formavimui, susitikimui, konsultacijoms, įvairių dokumentų ir tvarkų parengimui, platformų koordinatorių atrankai ir projekto įvaizdžio kampanijai. Dėl Covid-19 viruso dauguma renginių ir veiklų perkelta į rudenį, tačiau pasiruošimas joms aktyviai vyko ir vyksta ne tik pandemijos, bet ir vasaros metu. Per 2020 m. I pusmetį buvo įgyvendintos šios veiklos:

* Turizmo maršrutai jaunimui;
* Klaipėdos miesto jaunimo politinio raštingumo tyrimas;
* Jaunimo organizacijų ir su jaunimu dirbančių organizacijų kompetencijų stiprinimo poreikių tyrimas;
* Jaunimo darbuotojų kompetencijų stiprinimo poreikių tyrimas;
* Happy City Survey (jaunimo tyrimas, vertinantis Covid-19 įtaką jaunimui);
* Paskelbtas „Špargalkės (r)evoliucija“ konkursas;
* Info diena. „Veik.“
* Virtualus renginys „European Youth Capital in the time of Covid-19“ ir daugelis kt.

L. Gečius paprašė išvardinti savo komandą, nes vis dar nėra aišku, kas yra tiksliai šio projekto vadovas. G. Meškauskienė atsakė, kad projekto vadovas yra ji pati, Toma Liutikė yra atsakinga už komunikaciją, ambasadorių koordinatorė Jolita Ivanauskaitė, rinkodaros ir rėmimo koordinatorius Algimantas Stanislauskas, pagrindiniai partneriai yra VšĮ „Amicus Certus" – Reda Mikalauskaitė ir Greta Tautavičiūtė. Tai yra komanda, kuri atsakinga už visą EJS koordinavimą. I pusmetį vyko didelis darbas, nes viskas turėjo būti sukoordinuota ir sukurta, todėl administravimo lėšos yra panaudotos atsakingai. Visi išvardinti žmonės tikrai įdėjo nemažai darbo. L. Gečius pasiteiravo, kiek yra sudaryta rėmimo sutarčių per I pusmetį? G. Meškauskienė atsakė, kad šiuo metu negalima buvo kalbėti apie konkrečias sutartis, nes nebuvo sudaryta tiksli veiklų programa. L. Gečius paminėjo, kad EJST turėtų būti atsakingi ir daugiau dėmesio skirti šiam projektui, nes šiai tarybai reikės taip pat atsiskaityti. L. Gečius pasakė, kad galėtų būti daugiau didelių renginių negu mažų iniciatyvų. Trūksta renginių kokybės. Taip pat pastebėta, kad vis dar mums nėra tiksliai paaiškintos ambasadorių funkcijos.

A. Paulauskas pastebėjo, kad ataskaitos pristatymas yra silpnas. Turėtų būti detaliau pateikiama informacija (pvz. su visais finansiniais paskaičiavimais). G. Meškauskienė patikino, kad išsami ataskaita su visa finansine informacija bus pateikta metų gale. A. Paulauskas taip pat pabrėžė, kad labai vėlai buvo atsiųsti dokumentai, o posėdis nebuvo viešas. Taip pat kilo klausimas kokiuose laikraščiuose ar televizijoje buvo viešinamas projektas? G. Meškauskienė patikino, kad projektas buvo viešinamas vietinėje ir nacionalinėje žiniasklaidoje. Itin detalios ataskaitos bus teikiamos metų pabaigoje. Jeigu yra noro visada galima kreiptis į VšĮ „Klaipėdos šventės“ ir informacija bus pateikta. Tačiau didžioji dalis komunikacijos vis dėlto yra daroma naudojant socialinius tinklus, nes jaunimui nėra aktualūs laikraščiai. A. Paulauskas pastebėjo, kad pasigedo dar vieno socialinio tinklo – „Tik Tok“. G. Meškauskienė pasakė, kad projektas turi susikūręs „Tik Tok“ paskyrą, tačiau ji nelabai pasiteisina. Ši programėlė yra žaibiškos informacijos pateikimas ir labai retai jaunas žmogus susidomi ir įeina į paskyrą pasidomėti, apie ką šis projektas. A. Paulauskas paminėjo, kad parašė žinutę dėl internetinio puslapio ir jam buvo atsakyta, kad puslapis šiuo metu yra tvarkomas. Jis nurodė, kad puslapis vis dar nėra sutvarkytas. G. Meškauskienė atsakė, kad su puslapiu buvo problemos ir jį teko visą programuoti iš naujo, todėl planuojama jį galutinai sutvarkyti rugpjūčio viduryje. Buvo labai sunku rasti gerą informatiką už nedidelę kainą, kuris pakeistų puslapį ir jį sutvarkytų. A. Paulauskas pastebėjo, kad būtų tiksliau, jeigu būtų pristatytos visų platformų veiklos. G. Meškauskienė atsakė, kad tokia ataskaita truktų 3 valandas. Dabar ataskaitoje viskas išskirta bendrai ir ji gali detaliau atsakyti dėl VšĮ „Klaipėdos šventės“ dalies.

L. Gečius domėjosi, kodėl partneriams VšĮ „Amicus certus“ yra skiriama didesnė suma administravimui negu VšĮ „Klaipėdos šventės“ įstaigos darbuotojams? G. Meškauskienė pasakė, kad ne visi darbuotojai iš karto ir pilnu etatu buvo įdarbinti. Kalbama apie kompetencijas, todėl ir atitinkamai yra skiriamos lėšos asmenims, dirbantiems su projektu. Vis dėlto įstaiga negali skirti didesnių atlyginimų negu numatyta pačioje įstaigoje. Yra apribojimų ir reikia džiaugtis, kad žmonės sutinka už sąlyginai nedidelius pinigus dirbti projekte.

I. Butenienė paklausė, koks šiuo metu yra vidutinis darbuotojo atlyginimas projekte? G. Meškauskienė atsakė, kad darbuotojų atlyginimo pasakyti ji negali, nes tai konfidencialu. Maždaug vidutinis atlyginimas yra 700 eur. ant popieriaus.

L. Gečius pasakė, kad tikrai reikia stiprinti komandą ir stengtis išgryninti jų funkcijas bei stiprinti komunikaciją. Kol kas komunikaciją, kurią vykdė ambasadoriai „Instagram“ socialiniame tinkle buvo labai silpna. Nelabai suprantama, kodėl jiems buvo leidžiama tai daryti. G. Meškauskienė atsakė, kad šis projektas kalba apie tai, kad jaunimui reikia suteikti teisę patiems daryti įvairias veiklas ir juos į tai įtraukti. L. Gečius pabrėžė, kad ambasadoriai šiuo metu gauna labai daug dėmesio ir jiems yra suteikiamos visos galimybės, todėl šioje vietoje iškyla grėsmė organizacijoms. Suprantama, kad dėmesys skiriamas neorganizuotam jaunimui, tačiau reikėtų nepamiršti ir organizacijų. G. Meškauskienė pasakė, kad nereikėtų jausti grėsmės, nes organizacijų nariai taip pat gali dalyvauti jų veiklose. L. Gečius atsakė, kad ambasadoriai turėtų dalyvauti ir organizacijų veiklose, bet jie to nedaro. A. Valadkienė įsiterpė, kad ambasadorių tema yra atskira ir tam yra reikalinga atskira diskusija. G. Meškauskienė patikino, kad projekte turime bendradarbiauti ir stengtis vienas kitam pagelbėti.

NUTARTA. Išklausyta pusmečio Europos jaunimo sostinės 2021 m. ataskaita.

|  |  |
| --- | --- |
| Sekretorė |  Aistė Valadkienė |
| Pirmininkas | Deividas Petrolevičius |